Document ID: 31996L0055

KOMISSION DIREKTIIVI 96/55/EY,
annettu 4 päivänä syyskuuta 1996,
tiettyjen vaarallisten aineiden ja valmisteiden (klooratut liuottimet) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY liitteen I mukauttamisesta tekniikan kehitykseen toisen kerran (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen vaarallisten aineiden ja valmisteiden (klooratut liuottimet) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annetun neuvoston direktiivin 76/769/ETY (1), sellaisena kuin se on viimeksi muutettuna direktiivillä 94/60/EY (2), ja erityisesti sen 2 artiklan a kohdan, joka otettiin käyttöön direktiivillä 89/678/ETY (3),
sekä katsoo, että
tietyt klooratut liuottimet ovat terveydelle/ympäristölle vaarallisia eikä niitä pitäisi käyttää yleisölle myytäväksi tarkoitetuissa aineissa ja valmisteissa,
tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta neljännentoista kerran annetussa Euroopan parlamentin ja neuvoston direktiivissä 94/60/EY täsmennetään, että kahdeksaa kloorattua liuotinta ei saa käyttää yleisölle myytäväksi tarkoitetuissa aineissa ja valmisteissa,
tämän jälkeen on käynyt ilmi, että kyseiset klooratut liuottimet voivat myös olla terveydelle/ympäristölle vaarallisia, jos niitä käytetään nykyisin käytössä olevien liuotinten sijasta diffuuseissa käyttötarkoituksissa, kuten pintojen tai tekstiilien puhdistuksessa,
kahdeksan klooratun liuottimen käyttö tulisi myös kieltää myytäväksi tarkoitetuissa aineissa ja valmisteissa, joita käytetään tällaisissa diffuuseissa käyttötarkoituksissa,
rajoituksissa, jotka tässä direktiivissä asetetaan kloorattujen liuottimien käytölle, otetaan huomioon turvallisempia vaihtoehtoja koskeva nykyinen tekniikka ja tietämys,
tämä direktiivi perustuu alustavaan arvioon niistä vaaroista, joita klooratut liuottimet aiheuttavat, sekä rajoitusten etuihin ja haittoihin; kloroformin aiheuttama riski ihmiselle ja ympäristölle arvioidaan yleisesti neuvoston asetuksen (ETY) N:o 793/93 (4) ja komission asetuksen (EY) N:o 1488/94 (5) perusteella,
tämä direktiivi ei koske työntekijöiden suojeluun liittyviin vähimmäisvaatimuksiin liittyvää yhteisön lainsäädäntöä, erityisesti neuvoston direktiivin 89/391/ETY (6) säännöksiä tai siihen perustuvia erityisdirektiivejä, erityisesti neuvoston direktiiviä 90/394/ETY (7), ja
tässä direktiivissä säädetyt toimenpiteet ovat vaarallisten aineiden ja valmisteiden kaupan teknisten esteiden poistamisesta annetujen direktiivien mukauttamista tekniikan kehitykseen käsittelevän komitean lausunnon mukaisia,
ON ANTANUT TÄMÄN DIREKTIIVIN:
1 artikla
Direktiivin 76/769/ETY liite I mukautetaan tekniikan kehitykseen tämän direktiivin liitteen mukaisesti.
2 artikla
Jäsenvaltioiden on 31 päivään joulukuuta 1997 mennessä annettava ja julkaistava tämän direktiivin noudattamisen edellyttämät säännökset ja niiden on ilmoitettava tästä komissiolle viipymättä. Niiden on sovellettava näitä säännöksiä 30 päivästä kesäkuuta 1998.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi on osoitettu kaikille jäsenvaltioille.
Tehty Brysselissä 4 päivänä syyskuuta 1996.

Labels: 1
20
0
3
15